|  |
| --- |
| **Budapest Főváros VII. kerület Erzsébetváros Önkormányzata**  **Szücs Balázs alpolgármester** |

**M Ó D O S Í T Ó I N D Í T V Á N Y**

**a Művelődési, Kulturális és Szociális Bizottság 2022. március 29-ei rendkívüli ülésének**

**5. napirendi pontjához**

**Tisztelt Bizottság!**

A Pályázati felhívás Erzsébetvárosi irodalmi ösztöndíj odaítélésére napirendi ponthoz az alábbi módosító indítványt nyújtom be:

Az Erzsébetvárosi Irodalmi ösztöndíj pályázat elbírálására jogosult 5 fős szakmai zsűribe az alábbi személyeket javaslom:

Gács Anna elnök

Tagok:

Benedek Anna

Korpa Tamás

Nagy Boglárka

Nádasdy Ádám

*Gács Anna (1970) irodalomkritikus, szerkesztő, fordító*

1997-1999 között a JAK Füzetek szerkesztője, 1997 óta a Szépírók Társasága tagja, 1999–2000 között a Londoni Egyetem lektora, 2002-ben szerzett PhD fokozatot. 2000-től tanít az ELTE Művészetelmélet és Médiakutató Intézetében. 2002 és 2011 között a Mindentudás Egyeteme honlap olvasószerkesztője, 2004–2007 között a Beszélő folyóirat szerkesztője. Az Oktatói Hálózat alapító tagja (2012–). 2015-től 2018-ig a Szépírók Társasága elnöke.

Kutatási területe a kortárs irodalom és művészet, irodalomelmélet és médiaelmélet, a kortárs önéletrajz-kultúra.

*Benedek Anna (1975) szerkesztő, kritikus*

A JATE, majd a PTE hallgatója, középiskolai tanár. Jelenleg a 6b.hu építészeti videófolyóirat, a Digitális Irodalmi Akadémia, valamint a prae.hu irodalmi rovatának szerkesztője, 2009–2011-ig a JAK-füzetek sorozatszerkesztője. A Petőfi Irodalmi Múzeum médiatárának muzeológusa.

*Korpa Tamás (1987) költő, irodalomkritikus, szerkesztő*

Évek óta publikál a legkülönfélébb irodalmi folyóiratokban, többek között az Alföld, Bárka, Jelenkor, Mozgó Világ jelentette meg írásait. A Debreceni Egyetem Irodalom- és Kultúratudományi Intézetének doktorandusza. A szépirodalmi mellett kritikusi tevékenysége is jelentős. 2012-ben FISZ alkotói díjban és a marosvásárhelyi Látó folyóirat nívódíjában részesült.

*Nagy Boglárka (1967) szerkesztő, kritikus*

Magyar-esztétika szakon végzett, korábban a pécsi Jelenkor folyóirat munkatársa, 2015 óta a Jelenkor Kiadó szépirodalmi főszerkesztője. Többek között Mészöly Miklós, Tolnai Ottó és Térey János munkáit szerkesztette. Írásai az ÉS-ben, a Bárkában, a Forrásban, a Jelenkorban és a Kritikában jelennek meg.

*Nádasdy Ádám (1947) magyar nyelvész, költő, műfordító, esszéista*

Az ELTE angol-olasz szakán végzett, szakterülete az angol nyelvészet – különösen a hangtan –, illetve a nyelvtörténet és germanisztika, valamint a magyar hangtan. 1972-től 2018-ig az ELTE Bölcsészettudományi Karának angol nyelvészeti tanszékén tanított, 1997 és 2003 között tanszékvezető volt. A nyelvtudományok kandidátusa, 2017-től professor emeritus. Több kötetben jelentek meg versei. Színdarab fordításait - köztük Shakespeare-drámákat – több színház is játszotta. Munkássága miatt számos díjjal kitüntették. Többek között megkapta a Déry Tibor díjat, Füst Milán díjat, Budapestért díjat, Magyarország Babérkoszorú díjat, illetve az Artisjus- és Aegon díjakat is.

Javaslatot teszek továbbá a pályázati felhívás 3. pontjában meghatározott feltételek pontosítására, kiegészítésére, amely a felhívásban dőlt betűvel szerepel.

**Kérem a tisztelt Bizottságot, hogy az előterjesztés 1. számú határozatának mellékletét képező pályázati felhívást a jelen módosító indítvány melléklete szerint, a 2. számú határozati javaslatot az előterjesztésben szereplő határozati javaslat helyett a módosító indítvány szerint szíveskedjenek elfogadni.**

**HATÁROZATI JAVASLAT**

**Budapest Főváros VII. kerület Erzsébetváros Önkormányzata Képviselő-testülete Művelődési, Kulturális és Szociális Bizottságának ….. /2022. (III.29.) határozata az Erzsébetvárosi irodalmi ösztöndíj pályázat szakmai zsűrijének kiválasztásáról**

Budapest Főváros VII. Kerület Erzsébetváros Önkormányzata Képviselő-testületének Művelődési, Kulturális és Szociális Bizottsága úgy dönt, hogy

1. Az Erzsébetvárosi Irodalmi ösztöndíj pályázat elbírálására jogosult szakmai zsűri elnökének Gács Annát, tagjainak Benedek Annát, Korpa Tamást, Nagy Boglárkát és Nádasdy Ádámot kéri fel.

2. A szakmai zsűri díjazására bruttó 75.000 Ft/fő összegben köt megbízási szerződést.

3. Felkéri a Polgármestert a megbízási szerződés aláírására.

**Felelős:** Niedermüller Péter polgármester

**Határidő:** 2022. április 15.

Budapest, 2022. március

Szücs Balázs

alpolgármester